**MUNICIPIUL SATU MARE Anexa la H.C.L. Satu Mare nr. \_\_\_\_\_\_\_\_\_\_**

**REGULAMENT**

**privind promovarea deținerii responsabile a câinilor și stoparea înmulțirii necontrolate a câinilor de rasă comună sau metiși din municipiul Satu Mare**

**Capitolul I**

**Dispoziții generale**

**Art. 1.** Scopul prezentului regulament îl constituie reducerea numărului de câini fără stăpân, stoparea înmulțirii necontrolate a câinilor de rasă comună, prevenirea abandonului și pierderii câinilor, promovarea deținerii responsabile a câinilor, preîntâmpinarea răspândirii bolilor zoonotice în municipiul Satu Mare.

**Art. 2**. Prezentul regulament reglementează:

1. măsurile necesare în vederea controlului reproducerii câinilor de rasă comună cu sau fără stăpân și preîntâmpinarea răspândirii bolilor zoonotice;
2. identificarea (prin microcipare) a tuturor câinilor;
3. deținerea responsabilă a câinilor;
4. măsurile de reducere a numărului de câini fără stăpân prin subvenționarea sterilizării câinilor de rasă comună sau metiși din municipiul Satu Mare.

**Art. 3.** Regulamentul privind promovarea deținerii câinilor și stoparea înmulțirii necontrolate a câinilor de rasă comună sau metiși din municipiul Satu Mare este în conformitate cu principiile și reglementările prevăzute în:

- Ordonanța de Urgență nr. 155/2001 privind aprobarea programului de gestionare a câinilor fără stăpân, cu modificările și completările ulterioare;

-Hotărârea Guvernului nr. 1059/2013 pentru aprobarea Normelor metodologice de aplicare a OUG 155/2001;

-Legea nr. 205/2004 privind protecția animalelor, republicată, cu modificările și completările ulterioare;

-Ordinul Autorităţii Naţionale Sanitare Veterinare şi pentru Siguranţa Alimentelor  nr. 1/2014 pentru aprobarea Normelor privind identificarea și înregistrarea câinilor cu stăpân, cu modificările și completările ulterioare;

- Ordonanța de Urgență nr. 55/2002 privind regimul de deținere al câinilor periculoși sau agresivi, republicată, cu modificările și completările ulterioare;

- Ordonanța Guvernului nr. 2/2001 privind regimul juridic al contravențiilor cu modificările și completările ulterioare;

- art. 1349, art. 1375 şi art. 1377 din Codul civil.

**Art.4.** În sensul prezentului regulament termenii și expresiile de mai jos au următoarele semnificații:

a) **boli zoonotice** - bolile care se transmit de la animale la oameni;

b) **câine utilitar** - orice câine folosit de unitățile de poliție, de jandarmerie, de alte unități militare, de unitățile vamale, de serviciile de securitate, protecție și pază, de persoanele cu dizabilități, precum și orice câinie folosit în caz de dezastre sau de către organizațiile neguvernamentale în activitățile educative, terapeutice, de căutare și salvare sau utilitare;

c) **câine de rasă** - orice câine care provine din monta a doi câini din aceeași rasă și a cărui origine și identificare se poate face printr-un certificat de origine eliberat de o asociație membră a Federației Chinologice Internaționale (pedigree);

d) **câine metis** - orice câine care provine din monta a doi câini din rase diferite sau cel puțin a unui câine de rasă;

e) **câine de rasă comună** - orice câine care nu poate fi asimilat unei rase omologate;

f) **câine identificat** - orice câine care are implantat un microcip al cărui număr este înregistrat la Registrul de Evidență a Câinilor cu Stăpân (RECS);

g) **RECS** - Registrul de Evidență al Câinilor cu Stăpân, bază de date națională pus la dispoziția medicilor veterinari de liberă practică, organizați în condițiile legii și gestionată de către Colegiul Medicilor Veterinari;

h) **deținător de câine** - proprietarul câinelui, precum și orice persoană fizică sau juridică care are în îngrijire unul sau mai mulți câini. Prin deținător de câine în sensul prezentului regulament, se înțelege proprietarul sau deținătorul temporar al câinelui (deținător temporar este persoana căreia proprietarul îi încredințează răspunderea asupra câinelui și ceea ce se numește generic „însoțitor”).

i) **identificare** - operațiunea prin care se atașează câinelui un mijloc de identificare, precum și operațiunea de citire a mijlocului de identificare și de stabilire a datelor de identitate ale deținătorului câinelui sau a locului de proveniență al acestuia;

j) **medic veterinar de liberă practică** - este medicul veterinar care efectuează activități veterinare de liberă practică, în condițiile legii;

k) **microcip** - mijloc de identificare electronic omologat, care se implantează sub pielea animalului, în dreptul omoplaților și care conține un număr unic criptat sub forma unui cod de bare ce poate fi citit cu ajutorul unui dispozitiv electronic;

l) **sterilizare** - operațiune prin care se realizează suprimarea funcției reproducătoare a câinilor; sterilizarea se va realiza prin orhidectomie pentru masculi și ovariohisterectomie pentru femele.

m) **vecini** - proprietarii spațiilor locative care au cel puțin un perete comun cu spațiul locativ în care urmează să fie adăpostiți câinii;

n) **câine cu stăpân** - orice câine identificat şi înregistrat conform Ordinului nr. 1/2014 care aparţine unei persoane fizice sau juridice.

**Capitolul II**

**Obligațiile tuturor deținătorilor de câini privind identificarea prin microcipare, înregistrarea și vaccinarea câinilor din municipiul Satu Mare**

**Art. 5.** Deținătorii de câini, persoane fizice sau persoane juridice, din municipiul Satu Mare au obligația identificării acestora prin microcipare.

**Art. 6.** Microciparea este operația prin care se introduce câinelui prin injecție cu o seringă, aplicată subcutanat, un dispozitiv electronic de dimensiuni reduse, care conține un cod unic ce poate fi citit cu ajutorul unui cititor de microcipuri.

**Art.7.** Identificarea și înregistrarea câinilor cu stăpân din municipiul Satu Mare este obligatorie și se suportă de către deținător.

**Art. 8.** Numărul microcipului este trecut de către medicii veterinari, în mod obligatoriu, în carnetul de sănătate al câinelui și în pașaportul câinelui, după caz, ambele documente având serii și numere unice pentru identificare.

**Art. 9.** Câinele identificat prin microcipare, este înregistrat în RECS de către medicul veterinar.

**Art. 10.** RECS este gestionat de către Colegiul Medicilor Veterinari.

**Art. 11.** Primăria municipiului Satu Mare poate avea acces la baza de date a RECS, în baza unui Protocol încheiat cu Direcția Sanitar Veterinară și pentru Siguranța Alimentelor Satu Mare.

**Art. 12.** Identificarea câinilor cu stăpân din municipiul Satu Mare se efectuează numai de către medicii veterinari de liberă practică.

**Art.13.** Acțiunea de vaccinare antirabică a câinilor cu stăpân din municipiul Satu Mare este obligatorie, se efectuează de către medicii veterinari de liberă practică, numai după identificarea acestora și se suportă de către deținător.

**Art.14.** Vaccinarea antirabică a câinilor cu stăpân este înscrisă de către medicii veterinari, în mod obligatoriu, în carnetul de sănătate al câinelui.

**Capitolul III**

**Obligațiile tuturor deținătorilor de câini cu privire la sterilizarea câinilor de rasă comună sau metiși din municipiul Satu Mare**

**Art. 15.** Persoanele fizice sau juridice, care dețin câini de rasă comună sau metiși în municipiul Satu Mare, au obligația să îi sterilizeze.

**Art. 16.** Sterilizarea câinilor în municipiul Satu Mare se va realiza de către medicii veterinari de liberă practică.

**Art.17.** (1)Se interzice sterilizarea câinilor de rasă comună sau a metișilor din municipiul Satu Mare a căror stare de sănătate nu permite efectuarea respectivei operații medicale, precum și a câinilor utilitari.

(2) Motivele medicale ale exceptării câinilor de la sterilizare trebuie menționate de medicul veterinar de liberă practică în carnetul de sănătate al câinelui și în Registrul de evidență al câinilor cu stăpân.

**Art. 18.** Efectuarea operațiunii de sterilizare în municipiul Satu Mare este consemnată în carnetele de sănătate ale câinilor și în Registrul de Evidență al Câinilor cu Stăpân de către medicii veterinari de liberă practică.

**Art.19.** (1) Sterilizarea câinilor cu stăpân, înregistrați în RECS ce aparțin rasei comune sau metiși înregistrați în municipiul Satu Mare, cu deținător domiciliat în municipiului Satu Mare, poate fi subvenționată total sau parțial, cu aprobarea Consiliul Local al Municipiului Satu Mare.

(2) În funcție de bugetul aprobat, UATM Satu Mare va organiza campanii de sterilizare subvenționată. Perioada campaniei va fi adusă la cunoștința publică.

(3) Sterilizarea câinilor cu stăpân subvenționată din bugetul local al municipiului Satu Mare se va realiza în conformitate cu prevederile art. 41 alin. (1) din Anexa nr. 1 la Hotărârea Guvernului nr. 1059/2013 pentru aprobarea Normelor metodologice de aplicare a OUG nr. 155/2001.

(4) Persoanele fizice deținători de câini de rasă comună sau metiși, care domiciliază în municipiul Satu Mare vor beneficia de subvenționarea sterilizării câinilor pe care îi dețin, cu condiția ca aceștia să fie microcipați și înregistrați în RECS. Numărul maxim de sterilizare subvenționată de UATM Satu Mare este de 2 (doi) câini / proprietar.

(5) Pentru a beneficia de subvenționarea sterilizării prevăzut la alin. (3), deținătorii de câini de rasă comună sau metiși vor depune o solicitare în acest sens la Serviciul Relații Publice din cadrul Primăriei municipiului Satu Mare.

(6)Primăria municipiului Satu Mare transmite persoanelor care au depus solicitarea potrivit alin.(5), data și adresa cabinetului medical veterinar de liberă practică care va efectua sterilizarea.

(7)Medicul veterinar va depune pentru decontare la Primăria municipiului Satu Mare un tabel centralizator cu sterilizările efectuate și o Adeverință Medicală – Sterilizare, conform Anexei nr. 1 la prezentul Regulament.

**Capitolul IV**

**Obligațiile deținătorilor de câini din municipiul Satu Mare și condițiile deținerii acestora**

**Art. 20.** Este permis accesul câinilor fără botniță și lesă, în locurile special amenajate și semnalizate. Au obligația să le utilizeze corespunzător, să nu provoace distrugeri de orice fel dotărilor aferente acestora și să respecte, conform legii, programul (intervalul orar) în care aceste spații pot fi utilizate.

**Art. 21.** Deținătorii câinilor periculoși sau agresivi vor respecta condițiile și prevederile OUG nr. 55/2002 privind regimul de deținere al câinilor periculoși sau agresivi, republicată, cu modificările și completările ulterioare.

**Art. 22.** Accesul cu câini periculoși sau agresivi în locurile publice este permis numai în condițiile prevăzute de OUG nr. 55/2002 privind regimul de deținere al câinilor periculoși sau agresivi, republicată, cu modificările și completările ulterioare, respectiv numai dacă aceștia poartă botniță și sunt ținuți în lesă de către o persoană care îndeplinește condițiile legale.

**Art. 23**. Deținătorii câinilor au obligația de a-și însoți și supraveghea în permanență animalul.

**Art.24**. Deținătorii câinilor au obligația de a asigura nepătrunderea câinelui pe domeniul public în afara incintelor proprii (de pe proprietatea privată).

**Art. 25** Proprietarii sau deținătorii temporari ai câinilor prevăzuți la art. 1 și la art. 2 alin. (1) din OUG nr. 55/2002 privind regimul de deținere al câinilor periculoși sau agresivi, republicată, cu modificările și completările ulterioare au obligația să înregistreze câinii la Asociația Chinologică Română, afiliată la Federația Chinologică Internațională, și să inscripționeze în mod vizibil, la intrarea în apartament sau în imobil ori pe împrejmuirea aferentă imobilului respectiv, avertismentul "Câine periculos" sau, după caz, "Câine agresiv", printr-o plăcuță având dimensiunile de cel puțin 15 x 25 cm.

**Art. 26.** Deținătorul unui câine răspunde de orice prejudiciu și de orice disconfort cauzat de animal.

**Art. 27.** Deținătorul unui câine răspunde pentru încredințarea acelui câine. Încredințarea unui câine se poate face doar unei persoane care are vârsta minimă de 18 ani împliniți și capacitate deplină de exercițiu.

**Art. 28.** Deținătorul unui câine are obligația de a lua toate măsurile necesare pentru prevenirea comportamentului agresiv al câinelui.

**Art. 29.** Deținătorul unui câine are obligația de a menține igiena în spațiile publice, în spațiile adiacente acestora, în holurile și căile de acces ale spațiilor locative în care au acces câinii.

**Art. 30.** Deţinătorul unui câine are obligația ca, la ieșirea cu acesta în spațiile publice să aibă asupra lui carnetul de sănătate al câinelui.

**Art. 31.** În vederea menținerii igienei în spațiile publice, deținătorii de câini au următoarele obligații:

1. să dețină mijloacele/dotările necesare colectării dejecțiilor fiziologice și să ridice dejecțiile produse de animale;
2. să nu abandoneze dejecții animaliere în spațiile publice.

**Art. 32.** Se interzice cu desăvârșire amplasarea de adăposturi improvizate pentru câini, precum și creșterea sau deținerea și hrănirea câinilor fără stăpân pe domeniul public din Municipiul Satu Mare.

**Art. 33.** Se interzice inducerea de suferințe câinilor, organizarea sau participarea la luptele cu câini sau abandonarea cânilor în municipiul Satu Mare.

**Art. 34.** Este interzis accesul câinilor în locurile de joacă pentru copii, amenajate și semnalate corespunzător.

**Art.3 5.** Persoanele juridice care dețin câini pentru paza incintelor proprii, au obligația să nu permită accesul câinilor de pază în afara incintelor proprii.

**Art. 36.** Creșterea câinilor în apartamente situate în blocuri de locuințe sau în clădiri cu mai multe apartamente din municipiul Satu Mare este condiționată de obținerea acordului scris al vecinilor cu perete comun al proprietarilor, atât pentru imobilele în care este constituită o asociație de proprietari cât și pentru cele unde nu există asociație, exceptând câinii utilitari în activitățile educative și terapeutice.

**Art. 37.** Deținătorul sau deținătorul temporar al câinelui/lor din municipiul Satu Mare are obligația de a lua toate măsurile necesare pentru păstrarea liniștii publice (prevenirea zgomotelor și lătrăturilor) și să asigure condiții optime de cazare și hrană câinelui/lor, în condițiile legii și a prezentului regulament.

**Art. 38.** Este interzis lăsarea câinilor închiși în autoturisme în perioada cu temperaturi extreme de caniculă sau temperaturi foarte scăzute, provocând astfel suferințe animalelor.

**Capitolul V**

**Sancțiuni**

**Art. 39.** Nerespectarea prevederilor din prezentul Regulament constituie contravenție, dacă nu au fost săvârșite în astfel de condiții încât să fie considerate potrivit legii penale infracțiuni, și se sancționează după cum urmează:

1. cu amendă contravențională de la 1.000 lei la 2.500 lei, nerespectarea dispozițiilor art. 20, 23, 24, 26, 27, 28, 31, 32, 33, 34, 35, 36, 37, 38 din prezentul regulament;
2. cu amendă contravențională de la 5.000 lei la 10.000 lei prevăzute la art. 14 alin. (1) lit. b) din OUG nr. 155/2001 privind aprobarea programului de gestionare a câinilor fără stăpân, cu modificările și completările ulterioare, pentru nerespectarea dispozițiilor art. 5, 7, 13, 15, 29, din prezentul regulament;
3. cu amendă contravențională de la 500 lei la 1.500 lei prevăzute la art. 18 alin. (2) lit. b) din OUG 55/2002 privind regimul de deținere al câinilor periculoși sau agresivi, republicată, cu modificările și completările ulterioare, pentru nerespectarea dispozițiilor art. 22, 25, din prezentul regulament;
4. cu amendă contravențională de la 2.000 lei la 5.000 lei prevăzute la art. 2 lit. a) din Hotărârea Guvernului 1059/2013 pentru aprobarea Normelor metodologice de aplicare a OUG 155/2001, pentru nerespectarea dispozițiilor art. 30 din prezentul regulament;

**Art. 40.** Constatarea contravențiilor și aplicarea sancțiunilor contravenționale se realizează de agenții constatatori din cadrul Poliției Locale a Municipiului Satu Mare și alți împuterniciți ai Primarului municipiului Satu Mare.

**Capitolul VI**

**Dispoziții finale**

**Art. 41.** Cu respectarea prevederilor Ordonanței nr. 2/2001 privind regimul juridic al contravențiilor, cu modificările și completările ulterioare, contravenienții vor putea achita jumătate din minimul amenzii prevăzute în prezentul act normativ în termen de 15 zile de la data încheierii procesului-verbal ori, după caz, de la data comunicării acestuia.

**Art. 42.** Amenzile contravenționale pot fi achitate și prin intermediul instrumentelor de plată electronică.

**Art. 43** Prevederile prezentului Regulament referitoare la partea contravențională se completează în mod corespunzător cu procedura de constatare, sancționare și căile de atac, conform Ordonanței Guvernului nr. 2/2001 privind regimul juridic al contravențiilor, cu modificările și completările ulterioare.

**Administrator public Șef Birou,**

**ing. Masculic Csaba Haidu Zsolt**

**MUNICIPIUL SATU MARE**

**Anexa nr. 1 la Regulamentul privind promovarea deținerii responsabile a câinilor și stoparea înmulțirii necontrolate a câinilor de rasă comună sau metiși**

**din Municipiul Satu Mare**

**ADEVERINŢĂ MEDICALĂ – STERILIZARE**

|  |  |
| --- | --- |
| Nr.înreg. ………din………………….. | |
| Deținător | Nume şi prenume |  |
| Adresa domiciliu |  |
| Adresă domiciliu animal\* |  |
| Animal | Rasă |  |
| Sex |  |
| Vârsta |  |
| Semnalmente |  |
| Observații |  |
| Data sterilizării |  |
| Nr. microcip |  |
| Medic veterinar | Nume și prenume |  |
| Adresă, tel. cabinet veterinar |  |
| Semnătura și parafă |  |

\* Se completează dacă adresa de domiciliu al deținătorului nu este aceeași cu adresa la care este ținut animalul

**Administrator public Șef Birou,**

**ing. Masculic Csaba Haidu Zsolt**